Εκθεση

σχετικά με τις οικονομικές καταστάσεις του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2001, συνοδευόμενη από τις απαντήσεις του Ιδρύματος

(2002/C 326/07)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΓΝΩΜΗ ΤΟΥ ΣΥΝΕΔΡΙΟΥ

1. Η παρούσα έκθεση απευθύνεται στο διοικητικό συμβούλιο του Ευρωπαϊκού Ιδρύματος Επαγγελματικής Εκπαίδευσης, σύμφωνα με το άρθρο 11 παράγραφος 4 του κανονισμού (ΕΟΚ) αριθ. 1360/90(1) του Συμβουλίου.

2. Το Συνέδριο εξέτασε τις οικονομικές καταστάσεις του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος που έκλεισε στις 31 Δεκεμβρίου 2001. Σύμφωνα με το άρθρο 11 παράγραφος 1 του κανονισμού (ΕΟΚ) αριθ. 1360/90 του Συμβουλίου, o προϋπολογισμός εκτελέστηκε υπό την ευθύνη του διευθυντή. Στο πλαίσιο αυτής της αρμοδιότητας εμπίπτει η κατάρτιση και η υποβολή των οικονομικών καταστάσεων(2) σύμφωνα με τις εσωτερικές δημοσιονομικές διατάξεις που προβλέπει το άρθρο 12 του κανονισμού (ΕΟΚ) αριθ. 1360/90 του Συμβουλίου. Δυνάμει του άρθρου 248 της συνθήκης για την ίδρυση της Ευρωπαϊκής Κοινότητας, το Ελεγκτικό Συνέδριο υποχρεούται να προβαίνει στην εξέταση αυτών των λογαριασμών.

3. Το Συνέδριο διενήργησε τον έλεγχό του σύμφωνα με τις μεθόδους και τα πρότυπα ελέγχου που εφαρμόζει. Αυτά αποτελούν προσαρμογή των γενικώς παραδεκτών διεθνών ελεγκτικών προτύπων, έτσι ώστε να αντικατοπτρίζουν τον ειδικό χαρακτήρα του κοινοτικού πλαισίου. Το Συνέδριο εξέτασε τα λογιστικά έγγραφα και εφάρμοσε τις ελεγκτικές διαδικασίες που κρίθηκαν αναγκαίες στο πλαίσιο αυτό. Με τον έλεγχο αυτό, το Συνέδριο συγκέντρωσε επαρκή στοιχεία προκειμένου να τεκμηριώσει τη γνώμη που διατυπώνεται κατωτέρω.

4. Η εξέταση αυτή έδωσε στο Συνέδριο τη δυνατότητα να αποκομίσει την εύλογη βεβαιότητα ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2001 είναι αξιόπιστοι και ότι οι υποκείμενες πράξεις είναι, στο σύνολό τους, νόμιμες και κανονικές.

ΚΥΡΙΟΤΕΡΕΣ ΠΑΡΑΤΗΡΗΣΕΙΣ

Εκτέλεση του προϋπολογισμού

5. Η εκτέλεση των πιστώσεων του οικονομικού έτους 2001 καθώς και των πιστώσεων που μεταφέρθηκαν από το προηγούμενο οικονομικό έτος παρουσιάζεται στον πίνακα 1(3).

6. Οι διαθέσιμες πιστώσεις ανέρχονται σε 19,4 εκατομμύρια ευρώ, εκ των οποίων 16,8 εκατομμύρια προέρχονταν από το εν λόγω οικονομικό έτος και 2,6 εκατομμύρια μεταφέρθηκαν από το προηγούμενο οικονομικό έτος. Οι πιστώσεις του οικονομικού έτους 2001 ανελήφθησαν σχεδόν στο σύνολό τους και εκταμιεύτηκαν πληρωμές που ανήλθαν σε 13,2 εκατομμύρια ευρώ, ήτοι στο 79 % των αναλήψεων υποχρεώσεων που είχαν πραγματοποιηθεί. Το υπόλοιπο των πιστώσεων είτε μεταφέρθηκε (3,5 εκατομμύρια ευρώ), είτε ακυρώθηκε (0,5 εκατομμύρια ευρώ). Οι επιχειρησιακές πιστώσεις (τίτλος III), ήτοι 5,2 εκατομμύρια ευρώ, ανελήφθησαν σχεδόν στο σύνολό τους και 2,6 εκατομμύρια μεταφέρθηκαν. Το σημαντικό ύψος των μεταφορών αυτών, ήτοι 50 % των αναλήψεων υποχρεώσεων, καταδεικνύει ότι είναι αναγκαίο το Ίδρυμα να βελτιώσει την ποιότητα του προγραμματισμού του και της παρακολούθησης των εργασιών του. Οι πιστώσεις που μεταφέρθηκαν από το προηγούμενο οικονομικό έτος ανέρχονταν σε 2,6 εκατομμύρια ευρώ, εκ των οποίων 0,2 εκατομμύρια ακυρώθηκαν στο τέλος του οικονομικού έτους. Το Ίδρυμα θα πρέπει να καταβάλει κάθε δυνατή προσπάθεια προκειμένου να εξαλείψει τις καθυστερήσεις στην εφαρμογή του ετήσιου προγραμματισμού του, έτσι ώστε να τηρεί πιστότερα την αρχή του ενιαυσίου του προϋπολογισμού.

Οικονομικές καταστάσεις

7. Στους πίνακες 2 και 3 παρουσιάζονται συνοπτικά ο λογαριασμός διαχείρισης και ο ισολογισμός που δημοσίευσε το Ίδρυμα στην έκθεση δραστηριοτήτων του για το οικονομικό έτος 2001.

8. Σε προηγούμενες εκθέσεις του(4), το Συνέδριο επέστησε την προσοχή στη διαχείριση των προγραμμάτων Phare και Tacis. Το 2001, το συνολικό ποσό των προγραμμάτων αυτών ανήλθε σε 232,8 εκατομμύρια ευρώ· από αυτά ανελήφθησαν 210,0 εκατομμύρια, εκ των οποίων εκταμιεύτηκαν 185,9 εκατομμύρια σε πληρωμές. Η διαχείριση των προγραμμάτων αυτών πραγματοποιείται εκτός προϋπολογισμού. Το υπόλοιπο (37,8 εκατομμύρια ευρώ στις 31 Δεκεμβρίου 2001) των τραπεζικών λογαριασμών που διαθέτει το Ίδρυμα για τη διαχείριση των προγραμμάτων του δεν εμφανίζεται στις οικονομικές καταστάσεις. Το Ίδρυμα παρουσιάζει χρηματοοικονομικές πληροφορίες σχετικά με τα εν λόγω προγράμματα σε παράρτημα των οικονομικών καταστάσεών του.

9. Το Ίδρυμα δεν πραγματοποιεί απόσβεση των ακινητοποιήσεών του. Θα έπρεπε να εφαρμόζει τους κανόνες αποτίμησης και απόσβεσης που έχει θεσπίσει η Επιτροπή(5), προκειμένου οι αξίες που είναι εγγεγραμμένες στον ισολογισμό να αντικατοπτρίζουν πιστά τα αγαθά που περιλαμβάνονται στην περιουσία του.

10. Οι καταστάσεις απογραφής δεν είναι αξιόπιστες, διότι από το 1999 και εξής δεν έχει πραγματοποιηθεί φυσική απογραφή. Περιλαμβάνουν απολεσθέντα αγαθά ή αγαθά που έχουν περιπέσει σε αχρησία και κανένα αγαθό δεν μπορεί να αποσυρθεί από την κατάσταση. Το Ίδρυμα θα πρέπει να θέσει ως προτεραιότητα την ενημέρωση του βιβλίου απογραφής του.

Εφαρμογή των δημοσιονομικών διατάξεων

11. Το Ίδρυμα χρησιμοποιεί συχνά συμβάσεις-πλαίσια. Οι συμβάσεις αυτές ορίζουν το ανώτατο ποσό των αγορών που μπορούν να πραγματοποιηθούν. Ωστόσο, δεν έχει θεσπιστεί κανένα σύστημα προκειμένου να εξακριβώνεται ότι δεν πραγματοποιείται υπέρβαση του εν λόγω ανώτατου ποσού.

Η παρούσα έκθεση εγκρίθηκε από το Ελεγκτικό Συνέδριο κατά τη συνεδρίασή του της 25ης και 26ης Σεπτεμβρίου 2002.

Για το Ελεγκτικό Συνέδριο

Juan Manuel Fabra Vallés

Πρόεδρος

(1) ΕΕ L 131 της 23.5.1990, σ. 4.

(2) Κατ' εφαρμογή του άρθρου 11 παράγραφος 3 του κανονισμού (ΕΟΚ) αριθ. 1360/90 του Συμβουλίου, οι αναλυτικοί λογαριασμοί για το σύνολο των εσόδων και των δαπανών του Ιδρύματος για το οικονομικό έτος 2001 καταρτίστηκαν στις 27 Μαρτίου 2002 και στη συνέχεια διαβιβάστηκαν στο διοικητικό συμβούλιο του Ιδρύματος, στην Επιτροπή και στο Ελεγκτικό Συνέδριο, το οποίο τους έλαβε στις 8 Απριλίου 2002. Στους πίνακες που επισυνάπτονται στην παρούσα έκθεση παρουσιάζονται συνοπτικά οι εν λόγω οικονομικές καταστάσεις.

(3) Όλοι οι πίνακες της παρούσας έκθεσης καταρτίστηκαν με βάση τις ακριβέστερες δυνατές τιμές των δεδομένων που χρησιμοποιήθηκαν. Για τους σκοπούς της παρουσίασης τα αριθμητικά στοιχεία στρογγυλοποιήθηκαν, γεγονός που μπορεί να δημιουργήσει αμελητέες διαφορές σε επίπεδο συνόλων. Η παύλα υποδηλώνει ανύπαρκτη ή μηδενική τιμή, ενώ το 0,0 δηλώνει τιμή χαμηλότερη του ορίου στρογγυλοποίησης.

(4) Βλέπε το σημείο 11 της έκθεσης για το οικονομικό έτος 1999 (ΕΕ C 373 της 27.12.2000, σ. 34).

(5) Κανονισμός (ΕΚ) αριθ. 2909/2000 της Επιτροπής της 29ης Δεκεμβρίου 2000 (ΕΕ L 336 της 30.12.2000, σ. 75).

Πίνακας 1

Εκτέλεση του προϋπολογισμού για το οικονομικό έτος 2001((Ο προϋπολογισμός δεν περιλαμβάνει τα κεφάλαια που χορήγησε η Επιτροπή για τη χρηματοδότηση των προγραμμάτων των οποίων τη διαχείριση ανέθεσε στο Ίδρυμα.))Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Ιδρύματος - Οι παρόντες πίνακες συγκεφαλαιώνουν τα στοιχεία που παρουσίασε το Ίδρυμα στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Πίνακας 2

Λογαριασμός διαχείρισης των οικονομικών ετών 2001 και 2000((Ο λογαριασμός διαχείρισης και ο ισολογισμός λαμβάνουν υπόψη μόνον τις ειδικές δραστηριότητες του Ιδρύματος, εξαιρουμένων των προγραμμάτων των οποίων έχει αναλάβει τη διαχείριση.))

>ΘΕΣΗ ΠΙΝΑΚΑ>

Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Ιδρύματος - Οι παρόντες πίνακες συγκεφαλαιώνουν τα στοιχεία που παρουσίασε το Ίδρυμα στις οικονομικές καταστάσεις του.

Πίνακας 3

Ισολογισμός στις 31 Δεκεμβρίου 2001 και στις 31 Δεκεμβρίου 2000((Ο λογαριασμός διαχείρισης και ο ισολογισμός λαμβάνουν υπόψη μόνον τις ειδικές δραστηριότητες του Ιδρύματος, εξαιρουμένων των προγραμμάτων των οποίων έχει αναλάβει τη διαχείριση.))Σημείωση:

Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

Πηγή:

Στοιχεία του Ιδρύματος - Οι παρόντες πίνακες συγκεφαλαιώνουν τα στοιχεία που παρουσίασε το Ίδρυμα στις οικονομικές καταστάσεις του.

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Απαντησεις του ιδρυματος

"Οικονομικές καταστάσεις"

Σημείο 8: Διαχείριση του προϋπολογισμού των προγραμμάτων Phare και Tacis

Το Ίδρυμα εργάζεται για την ενσωμάτωση των συμβάσεων του Tempus στο σύστημα λογιστικής του προϋπολογισμού (SI2), αρχίζοντας από τις συμβάσεις τεχνικής βοήθειας. Η διαχείριση των επιμέρους προϋπολογισμών του Tempus πραγματοποιείτο μέχρι σήμερα εκτός προϋπολογισμού, όπως ακριβώς είχε ζητήσει η ΓΔ Εκπαίδευσης και Πολιτισμού.

Όσον αφορά τις άλλες συμβάσεις στο πλαίσιο των προγραμμάτων Phare, Tacis και Cards, το Ίδρυμα διενεργεί σήμερα αξιολόγηση της αναλογίας κόστους-οφέλους που συνεπάγεται η μεταφορά και αυτών των συμβάσεων στο σύστημα SI2, καθώς οι παρεχόμενες στην Επιτροπή υπηρεσίες διαχείρισης σχεδίων καταργούνται σταδιακά σύμφωνα με τη χαραχθείσα μεσοπρόθεσμη στρατηγική του Ιδρύματος.

Σημεία 9 και 10: Απόσβεση και απογραφή

Το Ίδρυμα προτίθεται να εφαρμόσει τους κανόνες απόσβεσης για τις μη χρηματοπιστωτικές ακινητοποιήσεις του, αρχής γενομένης από τους λογαριασμούς του τρέχοντος έτους. Η απόσβεση θα εφαρμοστεί αναδρομικά και σωρευτικά ώστε να συνυπολογιστούν και όλα όσα θα έπρεπε να έχουν αφαιρεθεί κατά τα προηγούμενα έτη. Οι συντελεστές απόσβεσης και η σχετική διαδικασία θα εφαρμοστούν με βάση τον κανονισμό (ΕΚ) αριθ. 2909/2000.

Η ενδοϋπηρεσιακή ανάπτυξη του ηλεκτρονικού συστήματος διαχείρισης στοιχείων ενεργητικού (βιβλίο απογραφής) ολοκληρώθηκε μόλις προ ολίγου. Το σύστημα είναι σήμερα σε φάση δοκιμών, και θα γίνουν ορισμένες μικροτροποποιήσεις πριν από την οριστική εφαρμογή του.

Το Ίδρυμα ετοιμάζεται να προβεί στην εισαγωγή μιας πλήρους σειράς καταστάσεων περιουσιακών στοιχείων στο νέο σύστημα απογραφής κατά τα τέλη Νοεμβρίου για να αντικαταστήσει εξ ολοκλήρου τα παλαιά συστήματα και καταστάσεις. Η εισαγωγή των καταστάσεων θα βασιστεί στη φυσική απογραφή που πρόκειται να διενεργηθεί προηγουμένως.

Σε αυτό το πλαίσιο, το Ίδρυμα έχει συντάξει κατευθυντήριες οδηγίες, όπου περιλαμβάνονται οι ροές εργασίας και οι αρμοδιότητες για την αναγνώριση, την εγγραφή, τη διαχείριση, τη διάθεση και την απόσβεση περιουσιακών στοιχείων, οι οποίες συνάδουν με τους ισχύοντες κανονισμούς της Ευρωπαϊκής Ένωσης. Οι εν λόγω οδηγίες διατίθενται κατόπιν σχετικού αιτήματος.

"Εφαρμογή των δημοσιονομικών διατάξεων"

Σημείο 11: Συμβάσεις-πλαίσια

Από τη φύση τους, οι συμβάσεις-πλαίσια δεν αναφέρουν το μέγιστο ποσό, αλλά περιλαμβάνουν μόνον ένα κατάλογο τιμών για τα/τις διάφορα(-ές) είδη/υπηρεσίες που ενδέχεται να αγοραστούν βάσει της σύμβασης. Στα έντυπα των διαγωνισμών για την επιλογή των αντισυμβαλλομένων αυτού του είδους συχνά αναφέρεται κατ' εκτίμηση ο όγκος/το ποσό των υπηρεσιών που θα απαιτηθούν βάσει της σύμβασης.

Η μονάδα οικονομικών και νομικών υποθέσεων ασχολείται αυτή την περίοδο με τη σύσταση ενός μηχανισμού για τον έλεγχο του ύψους των δαπανών σε κάθε εκτελούμενη σύμβαση-πλαίσιο.